Traction engines, huma magni tal-isteam b'alterazzjoni li jimxu fit-triq, ħafna drabi mħaddma minn żewġ persuni: wieħed li jkun inkarigat mill-immanuvrar tagħhom fuq quddiem u l-ieħor inkarigat mill-isteering. L-għan tagħhom kien li jiġbdu jew jimbuttaw tagħbija tqila fit-toroq, xogħol fir-raba' jew li jipprovdu elettriku f'postijiet magħżula. It-terminu traction huwa ġej mill-kelma latina tractus li tfisser tiġbed jew tirmonka, peress li l-għan ewlieni ta' dawn il-magni kien li jirmonkaw tagħbija warajhom. F'ċerti żoni f'pajjiżi oħra kienu jsibuhom bħala road locomotives biex jiġu distingwiti minn railway locomotive li kienu magni tal-isteam jimxu fuq binarji, bħalma huma tat-tren. Dawn insibuhom f'diversi qisien u għamliet, skont għal liema skop ikunu nħolqu. Biss dawn kienu tqal, jimxu bil-mod u diffiċli timmanuvrahom minħabba l-kobor tagħhom. Iżda dawn kienu r-revoluzzjoni mekkanika tal-agrikoltura u ġarr ta' merkanzija fit-toroq fejn l-unika mezz ta' trasport kien iż-żiemel jew il-bagħal. Uħud minnhom kienet anke titwaħħlilhom għamla ta' tinda biex tilqa' mill-elementi għall-magna nnifisha u anke għall-ħaddiema li jkunu qed iħaddmuha. It-traction engines kienu jitħaddmu b'gearijiet kbar li jwasslu l-ħadma tal-magna mill-crankshaft għall-pern ta' wara. Ħafna drabi kien ikollhom żewġ roti kbar fuq wara (li fuqhom kienet tingrana) u żewġ roti żgħar quddiem għall-isteering. Kien hemm ukoll xi varjazzjonijiet rari ta' four-wheel drive waqt li saru wkoll esperimenti b'caterpillar track, jiġifieri katina u numru ta' roti li jduru flimkien, bħal sistema kif imdorrijin naraw it-tankijiet tal-gwerra u xi inġenji tal-kostruzzjoni. Insibuhom ġeneralment b'gearboxes b'żewġ gearijiet u f'xi każi anke bi tlieta. In-nuqqas ta' informazzjoni u tat-teknoloġija tal-manifattura, irriżulta biex dawn il-magni ma dehrux qabel nofs is-seklu dsatax. Dawn saru popolari f'pajjiżi industrijalizzati mal-ewwel. Il-produzzjoni tagħhom kompliet sew għall-bidu tas-seklu għoxrin b'kompetizzjoni ma' diversi manifatturi sakemm qabdu t-triq tan-niżla lejn nofs is-seklu għoxrin. Illum il-ġurnata dawn inqatgħu kompletament mill-użu tagħhom u nsibuhom biss għand dilettanti li ppriservawhom u jtellgħu wirjiet u fieri bihom, b'mod speċjali fir-Renju Unit. Ħafna minnhom għadhom miżmuma fl-istat oriġinali tagħhom tant li għadhom jaħdmu u viżitaturi tal-istess wirjiet ikunu jistgħu jesperjenzaw mill-qrib l-operat tagħhom. Insibu wkoll diversi persuni li ħadmu mudelli fuq skala żgħira ta' dawn l-istess magni, bi wħud minnhom ikunu kbar fid-daqs li jista' anke jirkeb bniedem fuqhom. Minħabba li dawn kienu ineffiċjenti mhux adattati biex taqsam f'art agrikola jew fit-triq, l-użu agrikolu tagħhom kien ġeneralment li jinstaqu fuq ċineg jew ktajjen jew inkella billi jitħaddmu tnejn minnhom flimkien, wieħed f'kull naħa tal-għalqa b'cable marbut magħhom biex jagħmlu x-xogħol meħtieġ. Għaldaqstant, meta l-kundizzjonijeit tal-għelieqi kienu jippermettu, ix-xogħol meħtieġ kien isir dirett bid-drawbar; għaldaqstant fl-Istati Uniti dan wassal biex jiġi żviluppat l-isteam tractor. It-traction engine, kif qed jidhru f'dawn ir-ritratti, żviluppaw minn esperiment li sar minn Thomas Aveling fl-1859 fejn immodifika magna tal-isteam bir-roti li kienet tinġarr minn xi bagħal, għal waħda li ssuq lilha nnifisha billi titħaddem minn xi persuni. L-alterazzjoni ewlenija kienet li twaħħlet katina twila bejn il-crankshaft u l-pern ta' wara. Sal-1860 kienu għadhom qed jesperimentaw, sakemm lejn l-aħħar tal-istess deċenju nħoloqot forma standard ta' traction engine li kellha biss tibdiliet żgħar tul is-sittin sena storja. Dawn il-magni tal-isteam qabdu t-triq tan-niżla minħabba l-ispejjeż kbar biex jitħaddmu u jiġu miżmuma. Sal-1921, dawn urew vantaġġi ekonomiċi fis-saħħa tagħhom ħdejn il-bhejjem li kienu jintużaw qabel, sew għall-ġarr ta' tagħbija tqila u kemm għal distanzi twal. Biss, f'dan iż-żmien, trakkijiet tal-petrol bdew iżidu fil-popolarità tagħhom; bdew isiru iżjed effiċjenti u irħas biex jinxtraw. Barra dan, it-trakkijiet li bdew jiżviluppaw kienu kapaċi jlaħħqu veloċità ikbar u kienu iżjed ekonomiċi. Biex wieħed jieħu idea, f'rotta impenjattiva, trakk ta' tliet tunnellati meta jaħdem għal xahar sħiħ kien jiffranka mal-£100 ikkomparat mal-istess distanzi li jagħmel traction engine. Il-magni tal-isteam bdiet tiżdidilhom it-taxxa, skont il-qies tal-parti mxarrba tal-boiler; u għalhekk saru inqas kompettitivi. L-aħħar traction engines mibnijin fir-Renju Unit kienu mibnija fl-1930, għalkemm oħrajn komplew fl-użu kummerċjali għal diversi snin wara, fejn kien jippermetti li ssib ħaddiema ta' esperjenza biżżejjed biex isuquhom! Użu differenti Traction engines kellhom diversi rwoli kummerċjali tul kważi mitt sena, bejn nofs is-seklu tmintax u nofs is-seklu għoxrin. Kull rwol jirrikjedi magna b'diversi settijiet ta' karattersitki differenti u b'hekk it-traction engines evolvew f'għadd ta' tipi differenti biex jaqdu rwoli varji. Fost affarijiet oħra nsibu li kienu użati għall-agrikulturali, biex jiġbdu diversi inġenji relatati jew f'post statiku biex jissuplixxu xi enerġija fejn meħtieġ. Bdiewa li ma kellhomx din il-magna kienu jaraw kif joħolqu xi użu għaliha billi jissellfu xi waħda. Il-qies tagħha kien ta' wieħed medju kkomparat ma' ta' qabel. Insibu traction engines maħduma apposta għall-ħrit tal-għelieqi. Dawn kienu kemxejn itwal fil-qies għax fin-nofs, taħt il-boiler, kien ikollhom rukkell b'cable imkebbeb miegħu. Dan il-cable kien jaqbad ma' magna oħra fin-naħa l-oħra tal-għalqa, u jimxu flimkien fl-istess direzzjoni biex isir il-ħrit. Dawk ta' qies iżgħar, b'piż ta' inqas minn ħames tunnellati, nirreferu għalihom bħala steam tractors. Dawn kienu kapaċi jitħaddmu minn persuna waħda minflok tnejn, u kienu l-iżjed popolari fl-industrija tal-injam fir-Renju Unit. Hemm ukoll steamroller, li huwa r-romblu li jwitti l-asfalt frisk tat-toroq. Dan kien traction engine komuni, li kellu modifikazzjoni fir-roti ta' quddiem, u li meta jinqalgħu kien jeħel ir-romblu. Biex din il-bidla ssir, kienet tirrikjedi inqas minn nofstanhar minħabba n-numru ta' alterazzjonijiet li riedu jsiru u t-toqol tal-makkinarju. Road locomtive huwa terminu li jintuża għal traction engines li huma ikbar fid-daqs, iżjed robusti, u jkollhom saff ta' lasktu mar-roti sabiex ikunu jistgħu jinstaqu faċilment fit-toroq, biex jimbuttaw jew jiġbdu merkanzija tqila. F'ċerti każi, fejn il-merkanzija kienet tkun tqila, kienet tintuża iżjed minn road locomotive waħda; f'ċerti każi tnejn irmunkati waħda wara l-oħra jiġbdu l-merkanzija meħtieġa, jew waħda wara biex timbotta u oħra quddiem biex tiġbed. Meta ssemmi t-traction engines, b'mod speċjali r-road locomotives, ma tistax ma ssemmix il-forma distintiva tal-magni Showman (ritratt fuq). Dawn kienu jġorru merkanzija ta' fairgrounds jew luna park. Barra minn hekk, ġieli kien hemm każi fejn kienu jintużaw bħala ġeneratur biex jagħti l-kurrent lill-biċċa li jkun hemm għall-wiri biex jirkbu n-nies fuqha. Dawn kienu jiġu dekorati b'modi speċjali u anke mdawlin, li minnhom infushom kienu joffru spettaklu fil-fiera. Uħud minnhom kien anke jkollom krejn żgħir biex jgħin fl-armar tal-biċċa li jkunu jġorru. Barra dawn insibu 'qraba' ta' traction engines; għax dawn jista' jkun li ġew manifatturati fuqhom. Fosthom insibu l-portable engine li kienet magna tal-isteam bir-roti li ma kinitx tinstaq iżda tinġibed. Ħafna drabi kienu jkunu għall- użu statiku. Bħal din insibu waħda fix-xatt tal-Birgu, li tinsab għall-wiri ħdejn il-mużew marittimu. Insibu wkoll l-isteam wagon; għamla ta' traction engine żgħira li tixbah lil trakk, b'kaxxa fuq wara biex iġġorr il-merkanzija. Insibu wkoll it-traction engines mibnija bħala railway locomotives; jiġifieri jinstaqu fuq il-linji ta' ferrovija, bl-istess għan ta' traction engine iżda iżgħar fil-qies. Preservazzjoni Fl-1950 inħoloq moviment biex jippriservaw dawn it-traction engines, iffurmat minn dilettanti li rrealizzaw li dawn kienu se jispiċċaw għal kollox. Uħud milli kien fadal inxtraw minn dawn id-dilettanti li rrestawrawhom sabiex ikunu jistgħu jaħdmu bħalma kienu fl-istat oriġinali tagħhom. Minn hemm bdew jiġu organizzati rallies, għall-bidu bħala tlielaq bejn is-sidien tagħhom u aktar tard saru bħala attrazzjoni turistika li jsiru f'diversi postijiet kull sena. L-aħħar wieħed li sar kien bejn il-31 ta' Lulju u t-2 ta' Awwissu ta' din is-sena, bl-isem ta' Yorkshire Steam Fair f'Allerton Park, North Yorkshire fl-Ingilterra. Huwa stmat li mal-elfejn traction engine ġew salvati.